**Prašymai dėl paramos mokinio reikmenims ir nemokamo maitinimo – nuo liepos 1 d.**

Nuo liepos 1 d. klaipėdiečiai jau galės teikti prašymus dėl socialinės paramos mokiniams 2024-2025 mokslo metais.

Mokiniams gali būti teikiamos dvi paramos rūšys: **nemokamas maitinimas** (pusryčiai - tik pradinukams, visiems mokiniams - pietūs, maitinimas mokyklose organizuojamose vasaros poilsio stovyklose) ir **parama mokinio reikmenims įsigyti** (110 Eur per kalendorinius metus).

Prašymus dėl socialinės paramos mokiniams gali teikti vienas iš mokinio tėvų ar kitų bendrai gyvenančių pilnamečių asmenų, pilnametis mokinys ar nepilnametis mokinys, kuris yra susituokęs arba emancipuotas, mokinys nuo keturiolikos iki aštuoniolikos metų, turintis tėvų sutikimą.

**Visi priešmokyklinukai, pirmokai ir antrokai turi teisę į nemokamus pietus mokykloje nevertinant šeimos pajamų.** **Dėl nemokamų pietų priešmokyklinukams, pirmokams ir antrokams teikti prašymų nereikia.**

**Svarbu!** Jeigu priešmokyklinukus, pirmokus ir antrokus auginantys asmenys nori, kad vaikui būtų skirta ir kita socialinė parama mokiniams (*pusryčiai, parama mokinio reikmenims įsigyti ir maitinimas vasaros atostogų metu mokyklų organizuojamose vasaros poilsio stovyklose*), dėl šios paramos skyrimo jie turi teikti prašymą gyvenamosios vietos savivaldybės administracijai, o skiriant paramą yra vertinamos mokinio šeimos pajamos.

Nemokami pietūs *(mokiniams nuo 3 klasės),* parama mokinio reikmenims įsigyti ir maitinimas vasaros atostogų metu mokyklų organizuojamose vasaros poilsio stovyklose (visiems mokiniams), gali būti skiriami, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui per mėnesį yra mažesnės kaip 1,5 valstybės remiamų pajamų (toliau – VRP) dydžio (**264,00 Eur).**

Parama gali būti skiriama ir esant didesnėms – iki 2,5 VRP dydžio **(440,00 Eur)** vienam asmeniui – pajamoms, tačiau paramos gavėjai turi atitikti bent vieną iš šių sąlygų: kai motina ar tėvas vieni augina vaikus; šeimoje auga trys ir daugiau vaikų; mokinys yra neįgalus arba bent vienas iš bendrai gyvenančių asmenų yra neįgalus; mokinys patiria socialinę riziką arba mokinį augina bendrai gyvenantys asmenys, patiriantys socialinę riziką; šeima dėl sunkios ligos, nelaimingo atsitikimo patyrė ar patiria papildomų išlaidų dėl būtinų sveikatos priežiūros paslaugų, vaistų, medicinos priemonių ir pan. ar nelaimingo atsikimo (dėl gaisro, stichinės nelaimės, nusikalstamos veiklos ar kt.). Parama šiuo atveju skiriama patikrinus bendrai gyvenančių asmenų ar vieno gyvenančio asmens gyvenimo sąlygas ir surašius buities ir gyvenimo sąlygų patikrinimo aktą.

**Vertinant šeimos pajamas, neįskaitomi vaiko pinigai, dalis su darbo santykiais susijusių pajamų ir dalis nedarbo socialinio draudimo išmokos (priklausomai nuo vaikų skaičiaus ir šeimos sudėties – nuo 20 iki 40 proc.).**

Kad mokinys gautų nemokamą maitinimą nuo mokslo metų pradžios, prašymas dėl nemokamos maitinimo ir visi reikiami dokumentai turi būti pateikti **iki rugpjūčio 25 d.**Pateikus prašymą po rugpjūčio 25 d., mokiniui nemokamas maitinimas teikiamas nuo sekančios dienos, kai mokykla gauna informaciją apie priimtą sprendimą dėl nemokamo maitinimo skyrimo. Dėl nemokamo maitinimo galima kreiptis visus mokslo metus.

Prašymai dėl paramos mokinio reikmenims įsigyti (110 Eur) priimami**iki spalio 5 d.,** pateikus prašymus vėliau, ši parama neskiriama.

Prašymus dėl socialinės paramos mokiniams gyventojai gali pateikti:

* **elektroniniu būdu interneto svetainėje** [www.spis.lt](http://www.spis.lt)
* Klaipėdos miesto savivaldybės administracijos Socialinės paramos skyriaus Socialinių išmokų poskyryje **pagal išankstinę registraciją** I–IV nuo 8 iki 17 val. (pietų pertrauka nuo 12 iki 12.45 val.), V – nuo 8 iki 12 val.

Pareiškėjai, deklaravę gyvenamąją vietą šiaurinėje miesto dalyje (nuo Kalotės iki Baltijos pr. imtinai), priimami Taikos pr. 52C. Išankstinė registracija: elektroniniu būdu Klaipėdos miesto portale [www.klaipeda.lt](https://mail.klaipeda.lt/owa/redir.aspx?SURL=QZQ-wwPX_rl-Zml_mffpGZfy14hRRc1g8_-qDts1NqW5iJG3PR_YCGgAdAB0AHAAOgAvAC8AdwB3AHcALgBrAGwAYQBpAHAAZQBkAGEALgBsAHQA&URL=http%3a%2f%2fwww.klaipeda.lt) arba [http://registracija.klaipeda.lt](https://mail.klaipeda.lt/owa/redir.aspx?SURL=TE8AmD2pmvd53o0oXHthjp0X7zaD-1QKbzQGjcDRftu5iJG3PR_YCGgAdAB0AHAAOgAvAC8AcgBlAGcAaQBzAHQAcgBhAGMAaQBqAGEALgBrAGwAYQBpAHAAZQBkAGEALgBsAHQA&URL=http%3a%2f%2fregistracija.klaipeda.lt), tel. (0 46) 41 08 40, elektroniniu paštu: [parama.centras@klaipeda.lt](https://mail.klaipeda.lt/owa/redir.aspx?SURL=ynSEzN3kBIXGSyrzOik0syZ8CN_O5sdLmzA1Crf1D7q5iJG3PR_YCG0AYQBpAGwAdABvADoAcABhAHIAYQBtAGEALgBjAGUAbgB0AHIAYQBzAEAAawBsAGEAaQBwAGUAZABhAC4AbAB0AA..&URL=mailto%3aparama.centras%40klaipeda.lt) arba Taikos pr. 52C informacijoje.

Pareiškėjai, deklaravę gyvenamąją vietą pietinėje miesto dalyje (nuo Baltijos pr. (Baltijos pr. neįskaitomas) iki Rimkų gyvenvietės imtinai), priimami Laukininkų g. 19A. Išankstinė registracija: elektroniniu būdu Klaipėdos miesto portale [www.klaipeda.lt](https://mail.klaipeda.lt/owa/redir.aspx?SURL=QZQ-wwPX_rl-Zml_mffpGZfy14hRRc1g8_-qDts1NqW5iJG3PR_YCGgAdAB0AHAAOgAvAC8AdwB3AHcALgBrAGwAYQBpAHAAZQBkAGEALgBsAHQA&URL=http%3a%2f%2fwww.klaipeda.lt) arba [http://registracija.klaipeda.lt](https://mail.klaipeda.lt/owa/redir.aspx?SURL=TE8AmD2pmvd53o0oXHthjp0X7zaD-1QKbzQGjcDRftu5iJG3PR_YCGgAdAB0AHAAOgAvAC8AcgBlAGcAaQBzAHQAcgBhAGMAaQBqAGEALgBrAGwAYQBpAHAAZQBkAGEALgBsAHQA&URL=http%3a%2f%2fregistracija.klaipeda.lt), telefonais (0 46) 41 08 40, elektroniniu paštu [parama.filialas@klaipeda.lt](https://mail.klaipeda.lt/owa/redir.aspx?SURL=Ax5ga_k2TYFPLGhvIkDNya-K2sIggpTB9CLJV-l-Ktu5iJG3PR_YCG0AYQBpAGwAdABvADoAcABhAHIAYQBtAGEALgBmAGkAbABpAGEAbABhAHMAQABrAGwAYQBpAHAAZQBkAGEALgBsAHQA&URL=mailto%3aparama.filialas%40klaipeda.lt) arba Laukininkų 19A informacijoje.

**Informacija dėl socialinės paramos mokiniams teikiama telefonu:** (0 46) 41 08 40.